recursal/SuperWikiNEXT-32B huggingface dataset:
**Karel Gott** (14. heinäkuuta 1939 Plzeň, natsi-Saksan miehittämä Tšekkoslovakia – 1. lokakuuta 2019 Praha, Tšekki) oli tšekkiläinen laulaja ja näyttelijä. Hän oli Tšekkoslovakian ja Tšekin tunnetuimpia julkisuuden henkilöitä ja oli tunnettu laulajana myös muualla Keski-Euroopassa.

Nousu maineeseen
----------------

Karel Gott syntyi Länsi-Böömin Plzeňissä. Hän muutti Prahaan 1950-luvulla ja hankki sähkömekaanikon ammatin. Opiskelun ohessa hän esiintyi Prahan pubeissa laulajana. 1960-luvun alussa Gott alkoi opiskella laulamista Prahan konservatoriossa ja osallistui useisiin laulukilpailuihin, alkaen saada mainetta laulajana. Gott nousi kansalliseen kuuluisuuteen 1962–1963 esiintyen Prahan teattereissa ja saavutti aseman Tšekkoslovakian pop-musiikin huipulla. Useat hänen kappaleensa olivat Karel Svobodan käsialaa.

Karel Gottin menestys oli sallittua vain Tšekkoslovakian kommunistisen puolueen ehdoilla, ja sen toiveiden mukaan Gott esiintyi. Hän oli ensimmäinen, joka vastusti julkisesti Peruskirja 77:ää, Tšekkoslovakian ihmisoikeusrikoksia kritisoinutta julistusta ja sen ympärille syntynyttä liikettä. Gott sai kuitenkin kansan suosion puolelleen lauluillaan, jotka olivat poliittisesti näennäisen korrekteja mutta jotka saattoivat sisältää pientä kritiikkiä asioita kohtaan, joita muualla ei sopinut arvostella. Aikana, jolloin viihde oli harvinaista, Gottin suosio nousi ennätyslukemiin. Kommunistit antoivat Gottille kansantaiteilijan arvonimen.

Gott edusti Itävaltaa Eurovision laulukilpailussa 1968 kappaleella *Tausend Fenster* ja sijoittui jaetulle 13 sijalle 17 kilpailijan joukosta.

Samettivallankumouksen jälkeen
------------------------------

Poikkeuksellisen Gottin urasta tekee se, että hän pysyi pop-tähtenä myös kommunistisen hallinnon kaataneen samettivallankumouksen jälkeen. Gott esiintyi yhdessä taiteilijoiden kanssa, jotka olivat olleet kommunistien kieltämiä 20 vuoden ajan. Uuden hallinnon myötä kommunistien myötäilijä muuttui nopeasti demokratian äänitorveksi. Takinkäännöstä arvostelevat yksilöt vaientuivat nopeasti, sillä poliitikot halusivat hyödyntää Gottin suosiota omiin tarkoituksiinsa ja kansa enimmäkseen rakasti Gottia, joka esiintyi yhä Tšekin julkisuudenhahmona ja levytti edelleen.

Lähteet
-------

1. ↑  London 1968 *eurovision.tv*. Viitattu 13.7.2022.

Aiheesta muualla
----------------

* Karel Gott
* Karel Gottin muistokirjoitus Helsingin Sanomissa

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Espanja
* Ranska
* BnF data
* Saksa
* Israel
* Yhdysvallat
* Latvia
* Tšekki
* Alankomaat
* Puola

 |
|  |
| Taiteenala | 
* MusicBrainz

 |
|  |
| Henkilöt | 
* Deutsche Synchronkartei
* Deutsche Biographie

 |
|  |
| Muut | 
* Europeana
* IdRef

 |

 |
**Kuopion kansalaisopisto** on yksi Suomen vanhimmista kansalaisopistoista (ensimmäinen kansalaisopisto -nimellä toiminut). Työväenopistoista, millä nimellä Kuopion kansalaisopistokin aloitti, ensimmäinen perustettiin Tampereelle jo vuonna 1899. Vuonna 1916 perustettu Kuopion kansalaisopisto on vuosittaisella 12 000 opiskelijallaan (noin 12 prosenttia kaupunkilaisista) myös yksi Suomen suurimmista kansalaisopistoista.

Kansalaisopiston opiskelijat ovat järjestäytyneet Kuopion kansalaisopiston Opiskelijat ry:ksi (perustettu 1916 nimellä Toverikunta). Yhdistyksellä oli jäseniä vuonna 2003 yli 2000 (ei jäsenmaksua), nykyisin jäsenmaksu on 8 euroa ja nykyisestä jäsenmäärästä ei ole tietoa. Toverikuntana toimiessaan yhdistys julkaisi omaa Yritys -lehteään vuosina 1917-1953.

Kansalaisopiston kurssivalikoima- sekä opiskelijoiden ikähaitari on erittäin laaja. Viime vuosina oppilaitoksessa on ollut erityisen laaja kielten opetustarjonta.

Toimipaikat
-----------

* Juankoski
* Karttula
* Kuopio (pääosa toiminnasta)
* Riistavesi
* Vehmersalmi

Organisaatio
------------

* Kuopion kaupungin hyvinvoinnin edistämisen lautakunnan alainen organisaatio
* Henkilökuntaa yli 400
* Rehtori Kirsti Turunen

Kirjallisuutta
--------------

* Vihonen, Raimo: "Toveruutta ja talkoohenkeä", Kuopion kansalaisopiston toverikunnan historiikki.

Lähteet
-------

1. 1 2  Opiskelijayhdistyksen lyhyt "historiikki" Kuopion kansalaisopiston Opiskelijat ry. Viitattu 27.2.2008.
2. ↑  Historia Kuopion kansalaisopisto.  Arkistoitu 6.11.2007. Viitattu 27.2.2008.
3. ↑  Haapalainen, Anne: Kuopion kansalaisopisto juhlii työn merkeissä  4.12.2006. Radio Kantti.  Arkistoitu 28.9.2007. Viitattu 27.2.2008.
4. ↑  Kuopion kansalaisopiston Opiskelijat ry Kuopion kansalaisopisto.  Arkistoitu 6.11.2007. Viitattu 27.2.2008.

Aiheesta muualla
----------------

* Kuopion kansalaisopiston kotisivut (Arkistoitu – Internet Archive)
* Kuopion kansalaisopiston 90 vuotta - juhlavuoden luentojen taltioinnit (Arkistoitu – Internet Archive)
* Kuopion kansalaisopiston Opiskelijat ry:n kotisivut
Sande-yhteisön naamio, noin 1940–1965, Indianapolisin lastenmuseo.
**Sierra Leonen taiteella** on pitkät ja merkittävät perinteet veistoksissa ja seremoniallisissa töissä kuten naamareissa, joita käytetään niin initiaatiotarkoituksissa kuin suojauksena. Vaikka taidetyylit ovatkin joskus yhdistetty tiettyyn etniseen ryhmään (usein mendeihin), ovat taiteen tyylit ja valmistumistavat silti levinneet ympäri maata, useiden taiteilijoiden ottaen vaikutteita maan eri etnisistä ryhmistä.

Taidetta harjoitetaan organisoiduissa yhteisöissä, joko perinteisissä porossa ja sandessa tai tuoreemmissa yhteisöissä kuten Freetownin *odelay*-yhteisöissä. Sierraleonelaisessa taiteessa ilmaistaan erilaisia hengellisiä ja poliittisia merkityksiä. Veistoksissa käytetään puuta, norsunluuta ja kiveä, ja tämä tyyli on ollut merkittävänä Sierra Leonessa vuosisatojen ajan ja on sitä tänäpäivänäkin.

Taiteelliset yhteisöt
---------------------

Sande-yhteisön naamio, Musée du quai Branly.
### Poro- ja sande-yhteisöt

*Pääartikkelit: Poro ja sande*
Naisten sande-yhteisöillä ja miesten poro-yhteisöillä on pitkät perinteet taiteellisissa töissä useiden Sierra Leonen etnisten ryhmien keskuudessa. Vaikka nämä yhteisöt liitetäänkin usein mendeihin, on niillä silti perinteet myös Sierra Leonen muiden etnisten ryhmien kuten temnejen, konojen sekä vaiden keskuudessa.

Poro- ja sande-yhteisöillä, jotka toimivat ensisijaisesti initiaatioseremonioina nuorille naisille ja miehille jotta he tulisivat osaksi yhteisöä, tuottavat merkittäviä seremonioihin kuuluvia taideteoksia. Näiden yhteisöjen yksi merkittävimmistä taiteenmuodoista ovat initiaatiorituaaleihin kuuluvat kypäränaamiot, joita kutsutaan menden kielellä *soweiksi* ja temnen kielellä *anawuksi*.

Odelay-yhteisöt
---------------

Sierra Leonessa ei kehittynyt erityistä isänmaallista taiteellista perinnettä maan pyrkiessä itsenäiseksi valtioksi ja sen jälkeen. Tosin Sierra Leonen vuoden 1992 vallankaappauksen jälkeen nuorisoyhteisöt eli *odelay*-yhteisöt aloittivat luomaan taidetta isänmaallisin teemoin. Merkittäviä henkilöitä, joita *odelay*-yhteisöt kuvasivat, olivat Bai Bureh tai Sengbe Pieh lyhdyissä ja naamioissa. Historiallisten sankareiden kuvaamisen lisäksi myös sotilasjunttahallituksen National Provisional Ruling Councilin johtajia ja symboleita kuvattiin, kuten Valentine Strasseria ja Solomon Musaa.

Lähteet
-------

* Hart, W.A.: Woodcarving of the Limba of Sierra Leone.  *African Arts*, 1989. JSTOR 3336799.   (englanniksi)
* Cromwell, Nancy: Art of Sierra Leone.  *African Arts*, 1977. JSTOR 3335236.   (englanniksi)
* Opala, Joseph A.: ’Ecstatic Renovation!’: Street Art Celebrating Sierra Leone’s 1992 Revolution.  *African Affairs*, 1994. JSTOR 723840.   (englanniksi)

### Viitteet

1. 1 2  Cromwell, s. 79.
2. ↑  Opala, s. 198.
3. ↑  Opala, s. 199.
4. ↑  Opala, s. 205.
Iberian niemimaan kartta, jossa Sierra Morena näkyy keskellä etelässä.
**Sierra Morena** on eteläisen Espanjan poikki kulkeva itä–länsi-suuntainen 400 kilometriä pitkä vuorijono. Se muodostaa Pyreneiden niemimaan keskusylängön rajan ja vedenjakajan pohjoisessa olevan Guadianalaakson ja etelässä olevan Guadalquivirin laakson väliin. 

Vuoristo sijaitsee Jaénin maakunnassa. Despeñaperrosjoki muodostaa luonnollisen kulkuväylän Sierra Morenan poikki niemimaan pohjoisosasta Andalusiaan. Sen seinämät yltävät yli 500 metrin korkeuteen.

Sierra Morena on muodostunut pohjoiseen siirtyvän Afrikan laatan paineessa. Siellä on arvokkaita lyijyn, hopean, elohopean ja muiden metallien esiintymiä, joita on hyödynnetty jo esihistoriallisina aikoina.

Vuoriston luonnonkauneus on nykyisin säilytettynä luonnonpuistoissa, kuten Despeñaperros, Sierra de Andújar (Jaén), Sierra de Cardeña-Montoro, Sierra de Hornachuelos, Sierra Madrona, Sierra Norte de Sevilla ja Sierra de Aracena Huelva. Sierra de Andújar on yksi niitä harvoja seutuja, joilla elää uhanalaisia espanjanilveksiä.

Sierra Morena mainitaan *Don Quijotessa*, jossa Sancho Panza vihjaa vuoriston olevan Pyhän veljeskunnan turvapaikka, kun Don Quijote on vapauttanut kaleeriorjia. Voltairen satiirissa *Candide* päähenkilöt pysähtyvät sinne paetessaan Lissabonista (luvut 9–10). Nikolai Karamzinin kertomus "Sierra-Morena" (1793), jossa venäläinen kirjailija kertoo kirjailijan ja nuoren Elviran rakkaustarinan, on myös omistettu tuolle vuorijonolle. Sierra Morena oli myös paikka, jossa suurin osa Jan Potockin *Manuscrit trouvé à Saragossea* tapahtui. Sierra Morena mainitaan myös tunnetussa laulussa "Cielito Lindo".

Aiheesta muualla
----------------

* Kuvia tai muita tiedostoja aiheesta **Sierra Morena** Wikimedia Commonsissa

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Sierra Morena
**Funktionaalinen lukutaidottomuus**, toisinaan myös **uuslukutaidottomuus**, on sosiolingvistiikan käsite, jonka avulla viitataan yksilön kyvyttömyyteen lukea, kirjoittaa ja/tai laskea päivittäisessä elämässä kohtaamissaan tilanteissa. Se eroaa varsinaisesta lukutaidottomuudesta sikäli, että jälkimmäisellä tarkoitetaan kyvyttömyyttä lainkaan lukea tai kirjoittaa yksinkertaisiakaan lauseita millään kielellä.

Ominaispiirteet
---------------

Lukutaidoton ei osaa lukea tai kirjoittaa ollenkaan. Funktionaalisesti lukutaidottomilla on perusymmärrys lukutaidosta (kyky lukea ja kirjoittaa tekstejä omalla äidinkielellään), mutta heidän kieliopilliset taitonsa vaihtelevat suuresti. Kohdatessaan painettuja materiaaleja funktionaalisesti lukutaidoton ei pysty toimimaan tehokkaasti, eikä osaa esimerkiksi täyttää lomakkeita tai ymmärrä allekirjoittamiaan sopimuksia. Funktionaalinen lukutaidottomuus rajoittaa merkittävästi yksilön kykyä käyttää nykyaikaisia kommunikaatiovälineitä, kuten matkapuhelinta tai tietokonetta.

Euroopan unionissa
------------------

Lukutaidottomia ei ole juuri lainkaan Euroopassa, mutta funktionaalinen lukutaidottomuus on lisääntymässä.

Lähteet
-------

1. ↑  Mietintö: Lukutaidottomuus ja sosiaalinen syrjäytyminen  15.1.2002. Euroopan parlamentti. Viitattu 3.1.2009.

Aiheesta muualla
----------------

* YK:n tilasto, raportti 2007–2008

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Functional illiteracy
**Chantal van den Broek-Blaak** (o.s. **Blaak**, s. 22. lokakuuta 1989 Rotterdam) on alankomaalainen maantiepyöräilijä. Hän edusti AA Drink Cycling Teamia 2008, Leontien.nl-joukkuetta 2009–2010, AA Drink - Leontien.nl:ää 2011–2012, Team Tibco - To The Top -joukkuetta 2013, Specialized - Lululemonia 2014, Boels-Dolmans-tallia 2015–2020 ja SD Worx -joukkuetta vuodesta 2021.

Van den Broek-Blaak voitti maailmancupiin kuuluneen Open de Suède Vårgårda -kilpailun 2014 sekä World Touriin kuuluneet Ronde van Drenthen ja Gent–Wevelgemin 2016. Hän voitti maantieajon maailmanmestaruuden 2017 Bergenissä 28 sekunnin erolla Katrin Garfootiin. Hän voitti World Tour -kilpailut Amstel Gold Racen 2018, Flanderin ympäriajon 2020 sekä Strade Bianchen ja Simac Ladies Tourin 2021.

Saavutuksia
-----------

Lähteet: Cycling Archives, Pro Cycling Stats

2006
Aika-ajon junioreiden Alankomaiden-mestaruus
Ratapyöräilyn takaa-ajon junioreiden Alankomaiden-mestaruus
2007
Aika-ajon junioreiden Alankomaiden-mestaruus
2009
Ronde van Drenthe, kolmas
Kasseien Omloop Exloo, voitto
EM-kilpailut, kultaa alle 23-v. maantieajossa
Joukkueaika-ajon Alankomaiden-mestaruus
2011
RaboSter Zeeuwsche Eilanden, 2. etapin voitto
Erondegemse Pijl, voitto
2012
MM-kilpailut, pronssia joukkueaika-ajossa
2014
Drentse 8, voitto
Energiewacht Tour, 5. etapin voitto
Open de Suède Vårgårda, henkilökohtaisen kilpailun ja joukkueaika-ajon voitto
MM-kilpailut, kultaa joukkueaika-ajossa, henkilökohtaisessa aika-ajossa 13:s
2015
Le Samyn, voitto
Emakumeen Bira, 3. etapin voitto
MM-kilpailut, hopeaa joukkueaika-ajossa
2016
Omloop Het Nieuwsblad, toinen
Le Samyn, voitto
Ronde van Drenthe, voitto
Gent–Wevelgem, voitto
Flanderin ympäriajo, kolmas
Energiewacht Tour, 2. etapin voitto
Open de Suède Vårgårda, joukkueaika-ajon voitto, henkilökohtaisessa kilpailussa kolmas
Boels Rental Ladies Tour, kokonaiskilpailun voitto
MM-kilpailut, kultaa joukkueaika-ajossa
2017
Omloop Het Nieuwsblad, toinen
Flanderin ympäriajo, kolmas
Healthy Ageing Tour, 4. etapin voitto
Maantieajon Alankomaiden-mestaruus
MM-kilpailut, kultaa maantieajossa, hopeaa joukkueaika-ajossa
2018
Trofeo Alfredo Binda-Comune di Cittiglio, toinen
Healthy Ageing Tour, 4. etapin voitto
Amstel Gold Race, voitto
Maantieajon Alankomaiden-mestaruus
Boels Ladies Tour, 5. etapin voitto
MM-kilpailut, hopeaa joukkueaika-ajossa
2019
Omloop Het Nieuwsblad, voitto
Ronde van Drenthe, toinen
Euroopan kisat, hopeaa aika-ajossa
2020
Le Samyn des Dames, voitto
EM-kilpailut, maantieajossa neljäs
2021
MM-kilpailut, maantieajossa 12:s
Flanderin ympäriajo, voitto
Strade Bianche, voitto
Dwars door het Hageland, voitto
Simac Ladies Tour, kokonaiskilpailun voitto
Drentse Acht van Westerveld, voitto
2022
Flanderin ympäriajo, kolmas

Lähteet
-------

1. 1 2 3  Chantal Blaak *cyclingarchives.com*. Viitattu 12.3.2016. (englanniksi)
2. 1 2 3 4  Chantal van den Broek-Blaak *procyclingstats.com*. Viitattu 7.4.2022. (englanniksi)
3. ↑  Selkä selätti Lotta Lepistön MM-maantiellä *ilkka.fi*.  23.9.2017. Viitattu 26.9.2017.
**Funky Monks** on yhdysvaltalaisen vaihtoehtorock-yhtyeen Red Hot Chili Peppersin dokumenttielokuva yhtyeen läpimurtoalbumin *Blood Sugar Sex Magikin* teosta. Dokumentilla, joka julkaistiin vuonna 1992 on yhtyeen jäsenten, tuottajan, managerin ja yhtyeen apulaisten haastatteluja. Lisäksi se sisältää yhtyeen sisäistä huumoria ja yhtyeen perus päivärytmin, albumia nauhoittaessa. Yhtyeen jäsenet, rumpali Chad Smithiä lukuun ottamatta yöpyivät kartanossa, koska kartanossa oli huhujen mukaan tapahtunut murha. Smith itse kertoi tarvitsevansa päästä irti nauhoittamisesta ja erityisesti haluavansa viettää aikaa myös vaimonsa kanssa. 

Dokumentti kuvattiin tuottaja Rick Rubinin omistamassa kartanossa. Dokumentti kestää noin kuusikymmentä minuuttia ja on mustavalkoinen. Itse albumille päätyi lähes kaikki albumin kappaleet paitsi "Soul to Squeeze", joka julkaistiin myöhemmin *Coneheads* elokuvan soundtrackilla ja singlenä 1993, "Sikamikanico" ja "Fela's Cock". Dokumentti julkaistiin alun perin VHS:lle, mutta on julkaistu myös DVD:nä. Albumilta julkaistun singlen "Suck My Kiss" video sisältää dokumentin materiaalia.

Mukana olevat kappaleet
-----------------------

* Suck My Kiss
* Funky Monks
* Sikamikanico
* Sir Psycho Sexy
* Fela's Cock
* Breaking the Girl
* Mellowship Slinky in B Major
* Soul to Squeeze
* Give It Away
* Apache Peacock
* They're Red Hot
* My Lovely Man
* Under the Bridge

Aiheesta muualla
----------------

* *Funky Monks* Internet Movie Databasessa. (englanniksi)
**Funktionaaliyhtälö** on yhtälö, jonka tekijöinä esiintyy riippumattomien muuttujien lisäksi yhtä tai useampaa tuntematonta funktiota, joiden väliset relaatiot funktionaaliyhtälö esittää. Funktionaaliyhtälön yleinen muoto on

{\displaystyle F(f(x),g(x),...f(y),...f(x+y),...g(x+y+x),...;x,y,z,...)=0\,},
jonka on toteuduttuva etsityille funktioille mielivaltaisilla muuttujan arvoilla. Funktionaaliyhtälöt muodostavat kokonaan oman tutkimusalansa analyysissä. Funktionaaliyhtälöiden ratkaisemisen peruslähtökohta on muuntaa yhtälö differentiaaliyhtälöksi ja koettaa määrätä tuntemattomat funktiot antamalla muuttujille sopivia arvoja. Yleisessä tapauksessa funktionaaliyhtälöiden ratkaiseminen on erittäin vaikeaa, mutta tulos on yleensä (ainakin melkein) yksikäsitteinen.

Esimerkki funktionaaliyhtälön ratkaisemisesta
---------------------------------------------

Tarkastellaan funktionaaliyhtälöä

{\displaystyle f(x+y)=f(x)f(y)\,}
Aloitetaan sijoittamalla *y=0*, jolloin saadaan

{\displaystyle f(x)=f(x)f(0)\,},
mistä voidaan päätellä, että f(0)=1. Derivoidaan *y*:n suhteen ja merkitään {\displaystyle f'(0)=\alpha \neq 0}, jolloin saadaan

{\displaystyle f'(x)=f'(x)\alpha \,}.
Tämä ensimmäisen kertaluvun differentiaaliyhtälö on helposti ratkaistavissa ja tulokseksi saadaan

{\displaystyle f(x)=e^{\alpha x}\,}
Potenssin laskusääntöjen avulla nähdään, että tulos toteuttaa alkuperäisen yhtälön. Rajoituksetta voidaan ajatella, että tässä ollaan oikeastaan etsitty jokin sellainen funktio, jolla on alkuperäisen funktionaaliyhtälön ilmaisema toivottu ominaisuus.

Esimerkin tapaan, funktionaaliyhtälöitä ratkottaessa kannattaa ensiksi yrittää laskea f(0) ja/tai f(1), sillä nämä ovat yhteen- ja kertolaskun neutraalialkiot. Näiden avulla on usein huomattavasti helpompi ratkaista muitakin pisteitä, mikä taas auttaa uusien pisteiden ratkomisessa. Myös induktio on usein hyödyllinen menetelmä.

Lähteet
-------

1. ↑  Weisstein, Eric W.: *CRC Concise Encylopedia of Mathematics*, s. 1122. , 2003.
Chaource-juusto
**Chaource** on Champagnen ja Burgundin väliseltä alueelta tuleva keskivahva valkohomejuusto. Ensimmäiset merkinnät siitä ​​ovat peräisin 1400-luvulta. Alun perin perheen arkikulutukseen tarkoitettu juusto sai tunnustusta 1800-luvulla. Silloin juustoa alettiin myymään markkinoilla ja suurkaupungeissa, kuten Pariisissa tai Lyonissa.

Chaource valmistetaan lehmänmaidosta. Ne muotoillaan sylinterin muotoisiksi, suolataan ja kypsytetään 2 viikosta 2 kuukauteen. Kypsytyksen jälkeen siinä on valkoinen samettinen homeesta muodostunut samettinen kuori. Puolipehmeän, hieman murenevan juuston rasvaprosentti on noin 25%.

Lähteet
-------

1. ↑  Chaource (PDO) *Fromagerie Lincet*.  2015. Viitattu 17.9.2018 (englanniksi).
2. ↑  Chaource *Cheese.com*. Viitattu 17.9.2018 (englanniksi).

Aiheesta muualla
----------------

* Davidson, Max: Why the little-known Chaource is such a big cheese with Daily Telegraph readers *The Telegraph*.  28.9.2011. Viitattu 17.9.2018 (englanniksi).
* Bryony: Review: Fromagerie Lincet Chaource AOP *Tasting Britain*.  13.2.2014.  Arkistoitu 18.9.2018. Viitattu 17.9.2018 (englanniksi).
* Chaource A.O.P. *La Cuisine Paris -blogi*.  27.3.2017. Viitattu 17.9.2018 (englanniksi).
**Funk Island** on saari Kanadassa Newfoundlandin koillisrannikolla. Se on huomattava merilintujen pesimäpaikka ja nykyisin suojeltu alue.

Maantiede
---------

Saaren kartta.
Funk Island sijaitsee Kanadan Newfoundland ja Labradorissa noin 60 kilometriä Newfoundlandin saaren rannikosta koilliseen. Funk Islandista länteen sijaitsee Fogo Island. Saarella on pinta-alaa 25 hehtaaria ja sen korkein kohta on 15 metriä merenpinnasta. Saari on graniittia.

Saari on huomattava merilintujen pesäpaikka. Sillä tavataan esimerkiksi etelänkiisloja, tiiroja ja lunneja. Saaren yli miljoona etelänkiislaa ovat lajin suurin esiintymä Pohjois-Atlantin länsiosassa. Saari kuuluu nykyisin suojelualueeseen.

Historia
--------

Saaren nimen alkuperää ei tunneta varmuudella. Sillä vierailivat useat merenkävijät, kuten Jacques Cartier. Merenkävijät pyysivät saaren lintuja ja niiden munia. Yksi pyydetyistä lajeista oli nykyisin sukupuuttoon kuollut siivetönruokki. Funk Island oli lajin suurin tunnettu pesimäyhteiskunta. Merenkävijöiden lisäksi niitä metsästivät intiaanit ja mantereen siirtolaiset. He perustivat saarelle pajoja, joissa lintuja kynittiin. Hyöhenet kerättiin myytäväksi, mutta usein ruumiit heitettiin pois. Siivetönruokki hävisi Funk Islandilta vuoden 1800 paikkeilla ja koko maailmasta nelisenkymmentä vuotta myöhemmin. Monet museokokoelmien siivettömienruokkien luurangot ovat peräisin Funk Islandista.

Lähteet
-------

1. 1 2 3 4 5  Robert D. Pitt: Funk Island *The Canadian Encyclopedia*. Viitattu 29.5.2020. (englanniksi)
2. ↑  Funk Island Ecological Reserve Department of Fisheries and Land Resources. Viitattu 29.5.2020. (englanniksi)
3. 1 2  D. N. Nettleship: Great Auk *The Canadian Encyclopedia*. Viitattu 29.5.2020. (englanniksi)
**Merimaskun Ahto ry** on vuonna 1945 perustettu merimaskulainen urheiluseura, joka nykyään toimii Naantalin kaupungissa. Seuralla on 250 jäsentä.

Seuralla oli aluksi vain yksilölajeja kuten ampumahiihtoa ja yleisurheilua. 1980-luvulla seura rakensi pururadan. Seuraa on edustanut muun muassa ampumahiihtäjä-juoksija Kauko Kuneinen. Sittemmin yksilölajeista on laajennettu joukkuelajeihin kuten jalka- ja pesäpalloon. Seuralla oli myös näytelmäkerho vuodesta 1964 2000-luvun alkupuolelle. Ahto on järjestänyt myös Suvisoutuja.

Lähteet
-------

1. 1 2  Mäkinen-Önsoy, Katariina: Merimaskun Ahdon 70-vuotistaipaleen tarinat kirjan kansiin *Turun Seutusanomat*.  15.12.2015. ML-Mediat Oy. Viitattu 23.4.2016.
2. ↑  Ranta, Jesse: Ahto yhdistää merimaskulaisia.  *Rannikkoseutu*, 5.4.2016, nro 26, s. 16. Raisio:  Alma Media Kustannus Oy. ISSN 0782-5544.

Aiheesta muualla
----------------

* seuran kotisivut *merimaskunahto.sporttisaitti.com*. Merimaskun Ahto ry.  Arkistoitu 13.5.2016. Viitattu 23.4.2016.
**Scott Russell** (s. 16. tammikuuta 1979 Windsor, Ontario) on kanadalainen keihäänheittäjä. Keihään lisäksi Russell on heittänyt sekä kiekkoa että moukaria. Hänellä on hallussaan Kanadan ennätys keihäänheitossa, 84,81 metriä, jonka hän heitti 13. heinäkuuta 2011 Torontossa.

Russellin suurin saavutus kansainvälisissä arvokisoissa on Kansainyhteisön kisojen 2002 hopeasija. Nuorten MM-kilpailuissa 1998 hän sijoittui viidenneksi ja Pekingin olympialaisissa 2008 kymmenenneksi. Daegun MM-kilpailuissa 2011 hän karsiutui loppukilpailusta.

Muuta
-----

Urheilemisen ohessa Russell opettaa liikuntaa ja terveystietoa kansasilaisessa koulussa Yhdysvalloissa.

Kausien parhaat heitot
----------------------

* 1998 75,46 Columbia 17.5.
* 1999 76,80 Boise 4.6.
* 2000 78,94 Waco 25.3.
* 2001 81,66 Edmonton 10.8.
* 2002 79,85 Baton Rouge 30.5.
* 2003 81,56 Brunswick 5.7.
* 2004 77,87 Victoria 11.7.
* 2005 84,41 Ottawa 20.7.
* 2006 79,55 Belem 21.5.
* 2007 83,98 Fortaleza 16.5.
* 2008 83,20 Richmond 15.6.
* 2009 75,08 Lawrence 17.4.
* **2011 84,81 Toronto 13.7.**
* 2012 80,60 Lawrence 20.4.

Lähteet
-------

1. 1 2 3  Russell Scott Biography *IAAF.org*.  2011. IAAF. Viitattu 4.7.2011. (englanniksi)

Aiheesta muualla
----------------

* Scott Russell Kansainvälinen yleisurheiluliitto.  (englanniksi)

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics
* Tilastopaja 🔒

 |

 |
*Tämä artikkeli käsittelee Kuninkaallisen laivaston komentajaa. Yhdistyneen kuningaskunnan entinen meriministerin arvonimi oli myös merilordi.*
**Merilordi** (engl. *Sea Lord*) on Yhdistyneen kuningaskunnan laivaston ylimmän komentajan arvonimi. Nykyään koko arvonimi esitetään muodossa *First Sea Lord and Chief of Naval Staff*. Laivaston esikunnassa toiseksi ylimpänä on toinen merilordi eli *Second Sea Lord and Deputy Chief of Naval Staff*.

Britannian amiraliteetin perustamisen myötä vuonna 1628 luotiin myös merilordin arvonimi. Arvonimen virallinen muoto on vaihdellut aikojen saatossa.*lähde?* Amiraliteetin esikunnassa oli viisi amiraalia eli merilordia, joista ensimmäinen merilordi oli korkein. Lisäksi esikuntaan kuului meriministeri, jota suomeksi kutsuttiin myös merilordiksi. Amiraliteetti lakkautettiin vuonna 1964, minkä jälkeen vain ensimmäisen ja toisen merilordin tehtävät ovat jatkaneet samalla nimellä puolustusministeriössä.

Lähteet
-------

1. ↑  Senior Naval Staff Royal Navy. Viitattu 22.10.2021. (englanniksi)
2. ↑  *Otavan iso tietosanakirja,* Otava 1960–1965, hakusana merilordi.
3. ↑  *Uusi tietosanakirja,* hakusana First Sea Lord and Chieff of Naval Staff.
4. ↑  *Uusi tietosanakirja,* hakusana First Lord of the Admiralty.
**Plaisir Bahamboula** eli **Moyo Bahamboula** (s. 8. tammikuuta 1991 Corbeil-Essonnes) on ranskalainen jalkapalloilija, pelipaikaltaan keskikenttäpelaaja.

Ura
---

Sukujuuriltaan kongolainen Bahamboula syntyi Essonnen departementissa Pariisin eteläpuolella. Hän pelasi jalkapalloa paikallisissa Grignyn ja Linas-Montlhéryn joukkueissa, kunnes siirtyi vuonna 2005 Sochaux’n junioreihin. Hän ylsi Sochaux’n 19-vuotiaiden joukkueen kanssa Ranskan nuorten cupin eli Coupe Gambardellan loppuotteluun vuonna 2010. Metz voitti ottelun rangaistuspotkukilpailun jälkeen. Bahamboula pelasi myös Sochaux’n reservijoukkueessa Ranskan neljänneksi korkeimmalla sarjatasolla CFA:ssa kausina 2008–2011.

Kaudeksi 2011–2012 Bahamboula siirtyi Belgian toiseksi korkeimmalla sarjatasolla Tweede klassessa pelanneeseen Royal Antwerpiin. Hän loukkaantui pian seuraan liittymisen jälkeen, eikä toivuttuaan onnistunut vakinnuttamaan paikkaansa joukkueessa ja sopimus purettiin jo joulukuussa 2011.

Kauden 2012–2013 alkupuolen Bahamboula pelasi CFA:n Viry-Châtillon’ssa ennen siirtymistään Suomen Veikkausliigan Myllykosken Palloon helmikuussa 2013. Hän debytoi liigassa 29. huhtikuuta 2013 ottelussa Helsingin Jalkapalloklubia vastaan. Seura ja Bahamboula purkivat sopimuksensa kuitenkin heinäkuussa 2013, ja hän pelasi liigassa vain seitsemän ottelua.

Bahamboula on pelannut myös Ranskan alle 19-vuotiaiden maajoukkueessa.

Lähteet
-------

1. 1 2 3  Plaisir Bahamboula Fédération Française de Football. Viitattu 1.5.2013. (ranskaksi)
2. ↑  So close to the Cup...  1.5.2010. FC Sochaux-Montbéliard. Viitattu 1.5.2013. (englanniksi)[vanhentunut linkki]
3. ↑  Spelersprofiel De Antwerpsupporter Online. Viitattu 1.5.2013. (hollanniksi)[vanhentunut linkki]
4. ↑  Plaisir Bahamboula en R Antwerp FC uit elkaar  23.12.2011. De Antwerpsupporter Online. Viitattu 1.5.2013. (hollanniksi)[vanhentunut linkki]
5. ↑  Information joueur - Plaisir Bahamboula ES Viry-Châtillon.  Arkistoitu 4.3.2016. Viitattu 1.5.2013. (ranskaksi)
6. ↑  MYPAlle kaksi uutta pelaajaa  2.2.2013. Myllykosken Pallo -47.  Arkistoitu 4.3.2016. Viitattu 1.5.2013.
7. ↑  MYPA kärsi avaustappion HJK:n vieraana  29.4.2013. Myllykosken Pallo -47.  Arkistoitu 5.3.2016. Viitattu 1.5.2013.
8. ↑  MYPA:n ja Bahamboulan tiet eroavat  24.7.2013. Myllykosken Pallo -47. Viitattu 18.8.2013. [vanhentunut linkki]
**Hävikki** tarkoittaa tavaroiden todellisen määrän ja kirjanpidollisen määrän välistä erotusta. Erotus saattaa johtua esimerkiksi laskuvirheistä, pilaantumisesta tai näpistyksistä. Hävikkiä tulee myös, mikäli tiettyä raaka-ainetta ei oteta tai ei voida ottaa talteen. Päivittäisessä elämässä puhutaan eniten ruokahävikistä (*food waste*). Ruokahävikillä tarkoitetaan kaikkia poisheitettyä ruokaa tai raaka-aineita, joka olisi voitu syödä ennen niiden pilaantumista. Resurssien maksimaalisen tehokasta käyttöä nimitetään resurssitehokkuudeksi (*resource efficiency)*.

Hävikinhallintaan erikoistuneen Checkpoint Systems -yhtiön teettämän The Global Theft Barometerin mukaan Suomessa on tutkituista Euroopan maista suurin myymälähävikki (1,39 %). Raportissa kerrotaan myös, että suurin hävikin aiheuttaja Euroopassa on myymälävarkaus.

Katso myös
----------

* Kierrätys
* Myymälävarkaus

Lähteet
-------

1. ↑  Kirsi Silvennoinen, et al.: Ruokahävikki suomalaisessa ruokaketjussa *Suomalainen tutkimushanke 2010-2012, loppuraportti*.  2012. Maa- ja metsätalousministeriö.  *lähde tarkemmin?*
2. ↑  The Global Theft Barometer 2014 *netmap.com.au*.  lokakuu 2014.  Arkistoitu 4.3.2016. Viitattu 10.10.2015. *lähde tarkemmin?*
Naantalin viljasiilot
**Naantalin viljasiilot** ovat suomalaisen valtionyhtiön, Suomen Viljavan omistamat viljasiilot Naantalissa, Naantalin satamassa. Ne ovat Suomen suurimmat viljasiilot 230 000 tonnin kapasiteetillaan. Viljasiilojen korkeus on 85 metriä. Naantalissa varastoidaan viljaa ja viljantyyppisiä tuotteita siiloissa. Naantalin toimipisteessä työskentelee 15 henkilöä.

Siilot rakennettiin kolmessa eri vaiheessa vuosina 1959, 1970 ja 1982. Siiloja on yhteensä 180 kappaletta, joista pienimpien kapasiteetti on noin 200 tonnia ja suurimpien 3 500 tonnia. Purkaus ja lastaus laivoista tapahtuu kahdella erillisellä linjalla, joista kummankin kapasiteetti on noin 250 tonnia tunnissa. Rekka-autoja varten on neljä eri linjaa, joista kahden suurimman kapasiteetti on 250 tonnia tunnissa linjaa kohden ja kummankin pienemmän kapasiteetti on 120 tonnia tunnissa linjaa kohden.

Naantalin toimipisteessä tehdään leipä- ja rehuvilja-analyyseja sekä nurmikasvien siemenanalyyseja. Naantalissa sijaitsee myös nurmikasvien ja pellavan siementenkunnostuslaitos.

Naantalin viljasiilojen sijainti on hyvä, sillä lähellä on rehu- ja elintarviketeollisuutta ja satama sekä hyvät tie- ja rautatieyhteydet.

Lähteet
-------

* Suomen Viljava, Naantalin varasto - Palvelut (Arkistoitu – Internet Archive)
* Naantalin satama, Yhteistyökumppanit
* Naantalin satama, Vuosikertomus 2005 (Arkistoitu – Internet Archive)

### Viitteet

1. ↑  Hiltunen, Susanne: Viljanvienti kovassa kasvussa *vakka.fi (Vakka-Suomen Sanomien verkkojulkaisu)*.  29.9.2015. Uusikaupunki:  Vakka-Suomen Media Osuuskunta.  Arkistoitu 8.12.2015. Viitattu 28.11.2015.
**Karl Enckell** (1. kesäkuuta 1853 Elimäki – 6. heinäkuuta 1937 Joroinen) oli suomalainen maatalouden ja erityisesti maanviljelystalouden asiantuntija.

Enckellin vanhemmat olivat kirkkoherra Robert Toussaint Enckell ja Beata Sofia Schwartz. Hän tuli filosofian kandidaatiksi 1881 ja agronomiksi 1882. Apulaislääninagronomina Vaasassa Enckell toimi 1881–1891, Harjun maanviljelyskoulun johtajana 1891–1897, Kurkijoen maamiesopiston johtajana 1897–1902 ja Mustialan maanviljelys- ja meijeriopiston vt. johtajana 1902–1907. Filosofian lisensiaatiksi (tohtoriksi) Enckell valmistui 1908, ja hänen väitöskirjansa aiheena oli *Om arbetsintensiteten å Mustiala egendoms åkercirkulationer åren 1899–1906 I*; kirjan toinen osa ilmestyi samana vuonna. Hän toimi Helsingin yliopistossa maanviljelystalouden opettajana vuodesta 1907 ja Teknillisen korkeakoulun agronomian opettajana 1909–1926. Yliopiston maanviljelystalouden professorina Enckellin oppituoli 1910–1926 oli ensimmäinen Pohjoismaissa. Väitöskirjan ohella Enckellin huomattavimpia julkaistuja tutkimuksia olivat *Maatilan hoito-oppi* (1909), *Lantbruksekonomi I, Lantbrukets driftslärä* (1918, J. E. Sunilan kanssa) sekä *Grunderna för värdering och beräkning i landshushållning* (1919). Hän kirjoitti lisäksi omalta alaltaan ahkerasti sanoma- ja aikakauslehtiin ja toimi sekä perustamansa aikakauskirjan *Tidskrift för Finlands svenska lantmän* päätoimittajana 1919–1927 että *Odalmannen*-lehden päätoimittajana 1920–1927. Enckell kuului useisiin valtionkomiteoihin, ja hän oli Maataloustieteellisen seuran perustajia 1909.

Enckellin ensimmäinen puoliso vuodesta 1887 oli Elin Augusta Calonius (1865–1894) ja toinen vuodesta 1896 Vesta Charlotta Edgren (1871–1947). Enckellin lapsia toisesta avioliitosta olivat kirjailija ja kirjallisuudentutkija Olof Enckell (1900–1989), taidemaalari Torger Enckell (1901–1991) sekä kirjailija ja runoilija Rabbe Enckell (1903–1974).

Lähteet
-------

* Ellonen, Leena (toim.): *Suomen professorit 1640–2007*, s. 870. Helsinki: Professoriliitto, 2008. ISBN 978-952-99281-1-8.
* Heikinheimo, Ilmari: *Suomen elämäkerrasto*, s. 165–166. Helsinki: Werner Söderström Osakeyhtiö, 1955.

Aiheesta muualla
----------------

* Enckellin väitöskirja digitoituna. Bayerische Staatsbibliothek. (Viitattu 2.1.2014.)
* Enckell, Karl hakuteoksessa *Uppslagsverket Finland* (2012). (ruotsiksi)

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Uppslagsverket Finland
* Ylioppilasmatrikkeli 1853–1899

 |

 |
**Viktor Mikko (Mikael) Nordquist**, 1907–1924 **Vahervuori** (27. syyskuuta 1890 Asikkala – 18. marraskuuta 1954) oli suomalainen diplomi-insinööri ja yritysjohtaja.

Nordquistin vanhemmat olivat kanavapäällikkö, vuori-insinööri Victor Aristides Nordquist ja Maria Sievänen ja puolisot vuodesta 1913 Venla Lydia Hildén (ero 1923) ja vuodesta 1924 Elvira Wilhelmina Molander. Nordquist tuli ylioppilaaksi Kuopiossa 1908 ja valmistui diplomi-insinööriksi 1914. Hän oli eri yhtiöissä toimistoinsinööri vuodesta 1913 ja Viipurin telefooni -yhtiön toimitusjohtaja 1916–1918, Rosenlew -yhtiössä hän oli voimaosaston johtaja 1919–1954, Porin voima -yhtiössä johtaja 1921–1954 ja Tyrvään voima -yhtiön toimitusjohtaja 1944–1954. Nordquist oli Suomen Sähkölaitosyhdistyksen puheenjohtaja 1939–1940 ja 1945–1954 ja hänellä oli useita muita sähköalan luottamustehtäviä. Porin kaupunginvaltuuston jäsen Nordquist oli 1930–1953 ja toimi valtuuston varapuheenjohtajana 1948–1951. Hän oli myös Porin kaupunginhallituksen jäsen. Pohjola-Norden -yhdistyksen keskushallituksen jäsen Nordquist oli 1945–1954.

Ampuja Mikko Nordquist oli Viktor Mikko Nordquistin poika ensimmäisestä avioliitosta.

Lähteet
-------

1. 1 2   Kuka kukin oli Viitattu 21.8.2021.
2. 1 2 3  Fraser, Ole (toim.): *Suomen Sähköinsinööriliitto r.y. Matrikkeli. Finlands Elektroingenjörsförbund r.f. Matrikel 1926–1951*, s. 190–191. Helsinki: Suomen Sähköinsinööriliitto, 1951.
**Erik Johan Ollonqvist** (26. kesäkuuta 1872 Kauhajoki – 16. elokuuta 1930 Vaasa) oli suomalainen kauppias, joka sai kauppaneuvoksen arvonimen.

Ollonqvistin vanhemmat olivat merikapteeni, kauppias Ernst Johan Edmund Ollonqvist ja Maria Nelin ja puoliso vuodesta 1901 Emilia Maria Hansten. Ollonqvist kävi kansakoulun ja kaksi luokkaa Vaasan lyseota. Hän oli apulainen isänsä liikkeessä Kauhajoella 1888–1889 ja 1892–1896 sekä Emil Gärdströmin tukkuliikkeessä Vaasassa 1889–1892, ja sitten maakauppias Kauhajoella 1896–1903, Emil Asplundin palveluksessa Vaasassa 1903–1905 ja itsenäinen tukkukauppias 1905–1930. Ollonqvistilla oli myös useita luottamustoimia, Vaasan kaupunginvaltuuston jäsen hän oli vuodesta 1911 ja toimi myös valtuuston varapuheenjohtajana. Hän toimi Suomen Vapaudenpatsaan patsastoimikunnan puheenjohtajana ja oli Norjan varakonsuli Vaasassa vuodesta 1923. Kauppaneuvoksen arvonimen Ollonqvist sai 1923.

Lähteet
-------

1. 1 2  Erik Ollonqvist *Biografiasampo*. Viitattu 16.7.2022.
2. ↑  Kuollut. Kauppaneuvos Erik Ollonqvist.  *Kauhajoen Kunnallislehti*, 21.8.1930, nro 34, s. 2. Kansalliskirjasto. Viitattu 16.7.2022.
Viktor Obnorski**Viktor Pavlovitš Obnorski** (ven. Ви́ктор Па́влович Обно́рский, 23. marraskuuta 1851 nykyisen Vologdan alueen Grjazovets – 17. huhtikuuta 1919 Tomsk) oli venäläinen vallankumouksellinen.

Viktor Obnorski syntyi porvarisperheeseen. Vuosina 1869–1873 hän työskenteli viilarina Pietarissa. Vuosien 1871–1872 vaihteessa hän osallistui työläiskerhojen perustamiseen ja oli yhteydessä tšaikovskilaisten kanssa. Vuonna 1873 hän muutti Odessaan. Vuosina 1874–1878 hän kävi kolmesti ulkomailla. Asuessaan Lontoossa, Pariisissa ja Genevessä hän tutustui ensimmäisen internationaalin ja länsieurooppalaisen työväenliikkeen toimintaan sekä ylläpiti suhteita Venäjän vallankumousliikkeen eri suuntauksiin.

Vuoden 1875 alussa Obnorski levitti vallankumouksellista propagandaa Arkangelin läänin talonpoikien keskuuteen. Vuosina 1875–1876 hän perusti Stepan Halturinin kanssa Pohjois-Venäjän työväenliiton (ven. *Severnyi sojuz russkih rabotših*). Vuoden 1878 lopussa hän solmi Krakovassa ja Varsovassa yhteyksiä puolalaisiin sosialisteihin.

Obnorski pidätettiin Pietarissa tammikuussa 1879. Hänet tuomittiin kymmenen vuoden vankeusrangaistukseen, jonka hän kärsi Karan pakkotyövankilassa. Vuodesta 1884 lähtien hän oli karkotettuna Taka-Baikaliassa. Vuodesta 1909 hän asui poliisin valvonnan alaisena Kuznetskissa. Helmikuun vallankumouksen jälkeen hänet valittiin kaupungin kansalaisjärjestöjen komitean jäseneksi.

Lähteet
-------

1. 1 2 3  *Bolšaja Sovetskaja Entsiklopedija, tom 18*, s. 201. Moskva: Sovetskaja Entsiklopedija, 1974.


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa

 |

 |
**Herbert Landon** on kuvitteellinen rikollinen *Hämähäkkimies*-animaatiosarjassa. Hän on Henry McCoyn entinen ystävä. Hänen äänenään toimi David Warner.

Esiintyminen Hämähäkkimies-animaatiosarjassa
--------------------------------------------

**Varoitus:  Seuraava kirjoitus paljastaa yksityiskohtia juonesta.**
Landon alun perin esiintyi kaudella kaksi, tiedemiehenä, joka työskentelee *Brant Corporationissa*, mutta salaisesti Kingpinille. Hän vihaa mutantteja ja hän on kehittänyt kemikaalin, joka tuhoaa mutantit. 

Samalla hän väittää tekevänsä mutanttiarmeijaa Kingpinille ja valehteli julkisuudessa, että hän oli tekemässä lääkettä mutanteille. Kun Mörkö sai asian selville ja lupasi pitää suunsa kiinni rahasta (mutta kertoi myöhemmin totuuden Hämähäkkimiehelle). 

Landon kidnappasi Henry McCoyn (alias Pedon) testejään varten. Wolverine ja Hämähäkkimies kuitenkin tulivat pelastamaan Pedon samalla kun Mörköllä oli levyke joka sisälsi koko Landonin elämäntyön, Landon yritti saada sen, mutta vahingossa putosi omaan testiaineeseensa. 

Hän onnistui pääsemään sieltä elävänä (sen jälkeen, kun Mörkö oli jo paennut), mutta hänestä muuttui jättimäinen hirviö, joka tarvitsi sähköä kipunsa lievittämiseen. Lopulta Hämähäkkimies ja Ryhmä-X onnistuivat muuttamaan hänet takaisin ihmiseksi (ollen kuitenkin vielä osaksi mutantti). Edellä mainitut tapahtumat tapahtuvat sarjan jaksoissa 17 ja 18.

Myöhemmin, jaksossa "Lopullinen tappaja" (jakso 35) Kingpin palkkaa Landonin uudeksi apurikseen Alistair Smythin tilalle, ja Landon muuttaa Alistairista Lopullisen tappajan (puoliksi ihminen, kyborgi ja mutantti) tuhoamaan Hämähäkkimies. Mutta kaikki ei menekään hyvin, vaan Alistair syyttää edelleen Norman Osbornia isänsä "kuolemasta" ja lähtee tuhoamaan tätä. 

Vaikka Landon pitääkin Alistairin itsensä ohjaamista mielenkiintoisena, määrää Kingpin apurinsa tuomaan Alistairin takaisin ennen kuin tämä tuhoaa Normanin. Hämähäkkimies tulee salaa Alistairin "takaisin haku joukkoihin" ja saa selville, että Spencer Smythe onkin edelleen elossa ja kertoo tästä Alistairille, joka pakenee syväkäädytetyn isänsä ruumiin kanssa Kingpinin piilopaikasta jättäen näin Kingpinin ja Landonin taakseen lopullisesti.

Dr. Herbert Landon esiintyy tämänkin jälkeen Kingpinin apulaisena ja hänellä ei ole niin suurta roolia esiintymisissään lukuun ottamatta jaksojen "Kissa" ja "Musta Kissa" (jaksot 43 ja 44) välillä tapahtuneessa Felicia Hardyn muuttamisessa Super Solder aineen avulla Mustaksi Kissaksi.

Jaksot, jossa Dr. Herbert Landon sarjassa esiintyi:

* 17: "Hämähäkkimutantti"
* 18: "Mutanttien kosto"
* 35: "Lopullinen tappaja"
* 39: "Pilkku"
* 40: "Menninkäissota"
* 42: "Syyllinen"
* 43: "Kissa"
* 44: "Musta Kissa"
* 47: "Herääminen"
* 48: "Vampyyrikuningatar"
* 50: "Mary Janin etsintä"
* 53: "Häät"
* 54–58: "Kuusi unohdettua soturia"
* 62: "Gauntlet of the Red Skull" (takauma)
**Kranj** (saks. *Krainburg*) on 53 000 asukkaallaan (2007) Slovenian neljänneksi suurin kaupunki. Se sijaitsee noin 25 kilometriä pääkaupungista Ljubljanasta luoteeseen Sava- ja Kokra-jokien yhtymäkohdassa ja on Gorenjskan alueen keskus. Kaupunki on 385 metrin korkeudella merenpinnasta ja sen pinta-ala on 150,9 neliökilometriä.

Kranjissa on hyvin säilynyt vanhakaupunki, joka julistettiin historialliseksi ja kulttuuriseksi muistomerkiksi vuonna 1983. Sen keskus on Glavni trgin aukio, jonka reunalla on näyttelytilaksi muutettu kaupungintalo, 1500-luvulla rakennettu historiallinen Pavšlarin talo ja myöhäisgoottilainen kirkko. Kaupungin muihin nähtävyyksiin kuuluvat esimerkiksi France Prešerenin museo, vuonna 1527 rakennettu tullihuone, puolustusmuurien jäänteet, Khislsteinin linna ja Leopold Layerin talo.

Kaupunki sijaitsee Ljubljanan ja Villachin välisen rautatien ja moottoritien varrella. Brnikin lentoasema sijaitsee kaupungin lähellä.

Lähteet
-------

1. ↑  Walking through the city Kranjin kaupunki.  Arkistoitu 25.12.2008. Viitattu 26. huhtikuuta 2009.
2. ↑  Cultural heritage Kranjin kaupunki.  Arkistoitu 12.8.2009. Viitattu 26.4.2009.

Aiheesta muualla
----------------

* Kuvia tai muita tiedostoja aiheesta **Kranj** Wikimedia Commonsissa

* Kaupungin kotisivut
Buranovskije babuški.
**Buranovo** (ven. Бура́ново, udmurtiksi Брангурт, *Brangurt*) on kylä ja maalaiskunta Udmurtian Malaja Purgan piirissä Venäjällä. Se sijaitsee noin 30 kilometrin päässä tasavallan pääkaupungista Iževskistä, noin 34 kilometrin päässä Sarapulin kaupungista ja noin 30 kilometrin päässä Malaja Purgan piirin hallinnollisesta keskuksesta Malaja Purgasta. Kylässä on 658 ja kunnassa 2 400 asukasta (vuonna 2011).

Kunnan pinta-ala on 114,5 neliökilometriä. Siihen kuuluu viisi kylää: Buranovo, Iljinsk, Jagan-Dokja, Puro-Možga ja Tšutožmon. Hallinnollinen keskus on Jagan-Dokja. Kunnassa toimii valtiollinen karjatila. Buranovossa ja Jagan-Dokjassa on keskikoulut ja Puro-Možgassa alakoulu. Lisäksi on kolme lastentarhaa, kulttuuritaloa ja kirjastoa. Terveyspalveluihin kuuluu Buranovon kylän sairaala, Jagan-Dokjan poliklinikka ja Puro-Možgan ensiapuasema.

Suomalainen kansatieteilijä Uuno Sirelius tutki udmurttien kansankulttuuria Buranovossa vuonna 1907. Ensimmäinen udmurttikirjailija Grigori Vereštšagin työskenteli siellä pappina ja opettajana vuosina 1900–1927. Kylä on tullut tunnetuksi myös Venäjää Eurovision laulukilpailussa 2012 edustaneen etnopop-yhtyeen Buranovskije babuški ("Buranovon mummot") kotipaikkana.

Lähteet
-------

1. ↑  Informatsija o munitsipalnom obrazovanii "Buranovskoje" *malayapurga.ru*. Viitattu 23.5.2012. (venäjäksi)[vanhentunut linkki]
2. ↑  Munitsipalnoje obrazovanije "Buranovskoje" *mo-buranovskoe.malayapurga.ru*.  Arkistoitu 29.5.2013. Viitattu 23.5.2012. (venäjäksi)
3. ↑  *Udmurtskaja Respublika: Entsiklopedija*, s. 226, 638. Iževsk: Udmurtija, 2000. ISBN 5-7659-0732-6.
4. ↑  Mummokuoro edustaa Venäjää euroviisuissa  8.3.2012. Yle Uutiset. Viitattu 9.3.2012.

Aiheesta muualla
----------------

* Buranovon kunnan sivusto (Arkistoitu – Internet Archive) (venäjäksi)
* Ylen Elävä arkisto: Udmurtian mammat pitävät rokilla perinteitä hengissä
**HSC Algeciras Jet** on Limassoliin Kyprokselle rekisteröidyn Express Ferries Limitedin nopea katamaraani. Se liikennöi vuoteen 2008 saakka Helsingin ja Tallinnan väliä nimellä *Baltic Jet*.

Rakentaminen
------------

Nordic Jet Line tilasi aluksen Norjasta Omstrandista Kvaerner-Fjellstrandilta. Sen köli laskettiin telakkanumerolla 1649 ja se valmistui vuonna 1999 nimellä *Baltic Jet*.

Aluksen pituus on 60,0 metriä, leveys 16,5 metriä ja syväys 2,4 metriä. Aluksen kaksi Caterpillar 3618 -dieselmoottoria tuottavat yhteensä 14 400 kW tehon. Ne on kytketty kahteen KaMeWa-vesisuihkuvetolaitteeseen, ja koneisto tuottaa alukselle tyhjänä 40,5 solmun ja kuormatulle alukselle 38,0 solmun nopeuden. Aluksen bruttovetoisuus on 2273 tonnia.

*HSC Baltic Jetiin* mahtuu 428 matkustajaa, hyttipaikkoja ei ole. Aluksen autokannelle mahtuu joko 55 henkilöautoa tai 2 bussia ja 38 henkilöautoa.

Liikennöinti
------------

Nordic Jet Line liikennöi aiemmin *Baltic Jetillä* Helsinki–Tallinna-väliä, kotisatamanaan Bergen, Norja. Alus myytiin 21. lokakuuta 2008 Kyprokselle Express Ferries Limitedille, joka nimesi sen *Algeciras Jetiksi*. Alusta hallinnoi FRS Iberia, joka liikennöi sillä Espanjan Algecirasin ja Marokon rannikolla olevan Ceutan välillä.

Lähteet
-------

* faktaomfartyg.se (Arkistoitu – Internet Archive)

### Viitteet

1. ↑  Stormkast.net (Arkistoitu – Internet Archive)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **HSC Algeciras Jet**.
* Nordic Jet Line (Arkistoitu – Internet Archive) (kotisivu)
Buppha Devi 1965.
**Norodom Buppha Devi** (khmeriksi នរោត្តម បុប្ផាទេវី; 8. tammikuuta 1943 Phnom Penh, Kambodža – 18. marraskuuta 2019) oli Kambodžan prinsessa, tanssija ja poliitikko. Hän oli kuningas Norodom Sihanoukin tytär. Hän teki tunnetuksi perinteistä kambodžalaista tanssia ja esiintyi kotimaassa ja ulkomailla. Hän oli vuosina 1998–2004 Kambodžan kulttuuriministeri.

Buppha Devi oli Kambodžan kuninkaallisen baletin jäsen ja sen päätanssija 1960-luvulta alkaen. Hänen erikoisalueensa oli apsaroiden tanssi, jota oli aiemmin esitetty vain hovissa. Tanssi yritettiin hävittää 1970-luvulla punakhmerien aikana. Hän pakeni maasta ennen 1975 alkanutta kansanmurhaa mutta palasi sinne 1991. Hänen sisaruksensa tiettävästi murhattiin.

Buppha Devi oli neljä kertaa naimisissa, ja hänellä oli viisi lasta. Hän oli nykyisen kuninkaan Norodom Sihamonin sisarpuoli.

Lähteet
-------

1. ↑  Mom Kunthear: Princess Buppha Devi dies at 76 *khmertimeskh.com*.  18.11.2019. Viitattu 24.11.2019. (englanniksi)
2. 1 2 3 4  Iida Kantola: Kambodzhan prinsessa on kuollut *Ilta-Sanomat*.  24.11.2019. Viitattu 24.11.2019.


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Ranska
* BnF data

 |
|  |
| Muut | 
* IdRef

 |

 |
**Ronald John Allen** (16. joulukuuta 1930  – 18. kesäkuuta 1991) oli englantilainen näyttelijä, joka sai saippuaoopperatähden maineen.

Allen syntyi Readingissä, Berkshiressa. Hän opiskeli Leighton Park School -koulussa Readingissä ja opiskeli näyttelijäksi RADAssa Lontoossa, työskenteli repertuaariteatterissa, oli kauden Old Vic -teatterissa, Lontoossa ja näytteli useassa elokuvassa, muun muassa Titanic-klassikossa *Titanicin kohtalonyö* (1958).

Hän esiintyi myös kahdesti science fiction -televisio-ohjelma *Doctor Whossa*, tarinoissa *Dominaattorit* (1968) and *Kuoleman lähettiläät* (1970).

Lähteet
-------

1. ↑  The Ronald Allen Tribute Page *jhochet.tripod.com*.


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Yhdysvallat
* Alankomaat

 |
|  |
| Henkilöt | 
* Elonet

 |
|  |
| Muut | 
* IdRef

 |

 |

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Ronald Allen